Înaltpreasfințitul Părinte Ioachim a prezidat marți sinaxa anuală a stareților și a starețelor din Arhiepiscopia Romanului și Bacăului și a vorbit despre obiectivul pe care trebuie să îl aibă un călugăr din mileniul al treilea, respectiv "să fie un călugăr al învierii".
Întâlnirea de la centrul eparhial din Roman a fost precedată de Sfânta Liturghie oficiată de Arhiepiscopul Romanului și Bacăului la Catedrala arhiepiscopală "Sfânta Cuvioasă Parascheva".
Mesaj către monahi
Înaltpreasfinția Sa a evidențiat faptul că monahul trebuie să distingă lucrurile esențiale și să trateze viața cu discernământ.
"Monahul trebuie să distingă între esențial și nonesențial. Foarte mult nonesențial se aruncă pe piață, iar noi de multe ori suntem expuși acestei situații, de aceea trebuie să avem discernământ. Atunci când ajunge la intersecția unor gânduri, monahul trebuie să aleagă calea care are cele mai multe cruci".
"În fiecare zi noi trăim în moarte și înviere, fiecare zi este o zi de moarte și înviere. Este important să rămânem în aceeași ascultare, în aceleași voturi monahale pe care trebuie să le respectăm și în același demers pe care să îl împlinim deliberat".
"Sunt mulțumit de activitatea pe care o desfășurați pentru că majoritatea monahilor și monahiilor au conștiința prezenței lui Dumnezeu în lucrarea proprie. Dacă nu ai conștiința păcatului, conștiința de sine și conștiința prezenței lui Dumnezeu în viața ta, ai căzut într-un dezechilibru al vieții, dar dacă ai conștiința că Dumnezeu este prezent, atunci îți desfășori activitatea în comuniune și comunitate, ajungând la cuminecarea cu Dumnezeu".
Monahul trebuie să fie orientat spre înviere
Înaltpreasfințitul Părinte Ioachim i-a îndemnat pe călugări să rămână "în dragostea lui Hristos și sub binecuvântarea chiriarhului" pentru a-și structura "identitatea monahală, mergând pe calea mântuirii".
"Cine nu are conștiința că merge pe calea pe care i-a indicat-o Hristos înseamnă că se abate de la scopul pentru care s-a angajat în viața monastică".
Monahul trebuie să urmeze pe Hristos, a explicat ierarhul, "iar a urma pe Hristos înseamnă a purta crucea și suferințele ce decurg din cruce. Suferința în Hristos nu desfigurează, ci transfigurează".
"Călugărul mileniului al treilea trebuie să fie un călugăr al învierii pentru faptul că mileniul al treilea a început cu o duminică, adică o zi a învierii. Monahul trebuie să fie orientat spre înviere. Acesta este scopul și drumul monahului: drumul spre înviere, care trece prin cruce, drumul spre înviere care are ca paradigmă Învierea lui Hristos".
În cadrul întâlnirii au fost prezentate referate despre teme de interes conexe Anului omagial al pastorației și îngrijirii bolnavilor, unul dintre ele fiind referatul monahiei Irina Nedelcu, de la Mănăstirea "Adormirea Maicii Domnului" – Diaconești, intitulat "Tămăduirea sufletului și a trupului în Ortodoxie".
Foto credit: Arhiepiscopia Romanului și Bacăului